*Proiect*

**PARLAMENTUL REPUBLICII MOLDOVA**

**LEGE**

**pentru modificarea și completarea unor acte legislative**

Parlamentul adoptă prezenta lege organică.

**Art. I.** – Legea cu privire la prevenirea și combaterea corupției nr.90-XVI din 25 aprilie 2008 (Monitorul Oficial, 2008, nr.103-105, art.391), cu modificările ulterioare, se modifică și se completează după cum urmează:

1. La articolul 23:

alineatul (2) va avea următorul cuprins

“(2) Deciziile adoptate, contractele încheiate, alte acțiuni sau orice clauză a unei convenții, ale căror obiect sau cauză constituie un act de corupție sunt lovite de nulitate.”;

alineatul (3) după cuvîntul „rezilierea” se introduce cuvîntul „/anularea”.

2. Articolul 231 va avea următorul cuprins:

**„Articolul 231.**Responsabilitatea și repararea prejudiciului

1. Persoana care a suferit un prejudiciu rezultat dintr-o faptă prevăzută la art.256, 324-3351 din Codul penal are dreptul în cadrul procesului la repararea prejudiciului material și/sau moral în conformitate cu prevederile Codului de procedură penală. În cazul în care persoana nu a solicitat intentarea acțiunii civile în cadrul procesului penal repararea prejudiciului are loc conform prevederilor Codului civil. Dacă persoana a suferit un prejudiciu rezultat dintr-o faptă prevăzută la art.312-3301 din Codul contravențional, autoritatea competentă este în drept, la cererea victimei, să dispună repararea prejudiciului cauzat prin contravenție în cazul în care nu există divergențe asupra întinderii lui
2. După repararea prejudiciului din contul bugetului respectiv, pîrîtul este obligat să intenteze acțiune de regres față de persoana vinovată în mărimea despăgubirii plătite. Persoana care a suferit un prejudiciu rezultat dintr-un act de corupție comis de către subiecții stabiliți la art.4 al prezentei legi este în drept să ceară despăgubiri din partea autorității, angajatul căreia a comis fapta de corupție.

(3) Ministerul Justiției, după caz, procurorul vor înainta acțiuni de regres împotriva persoanei care a comis actul de corupție dacă autoritățile despăgubitoare nu și-au onorat obligațiile sale.”.

**Art. II. -** Articolul 33 dinLegea contenciosului administrativ nr.793-XIV din 10 februarie 2000 (republicată în Monitorul Oficial al Republicii Moldova, ediție specială din 3 octombrie 2006), cu modificările ulterioare, va avea următorul cuprins:

**”Articolul 33. Acțiunea în regres**

(1) Conducătorul autorității publice poate înainta în instanța de drept comun o acțiune în regres împotriva funcționarului/angajatului vinovat de emiterea actului administrativ declarat ilegal prin hotărîrea instanței de contencios administrativ și/sau vinovat de neexecutarea hotărîrii instanței de contencios administrativ, dacă faptele sale au adus prejudicii care au fost plătite de către autoritatea publică.

(2) Ministerul Justiției înaintează acțiunile în regres, în cazurile indicate la alin.(1) dacă cel vinovat este însuși conducătorul autorității publice.

(3) Sumele încasate ca efect al acțiunii în regres se varsă la bugetul de stat.”.

**Art. III. –** Articolul 56 dinLegea nr.158-XVI din 4 iulie 2008 cu privire la funcția publică și statutul funcționarului public (Monitorul Oficial al Republicii Moldova, 2008, nr.230–232, art.840), se modifică după cum urmează:

1. Alineatul unic devine alineatul (1);
2. Se completează cu alineatele (2) și (3) cu următorul cuprins:

 ,,(2) Răspunderea funcționarului public survine ca urmare a acțiunii în regres înaintate împotriva funcționarului vinovat de emiterea actului administrativ declarat ilegal prin hotărîrea instanței de contencios administrativ și/sau vinovat de neexecutarea hotărîrii instanței de contencios administrativ, dacă faptele sale au adus prejudicii care au fost plătite de către autoritatea publică.

 (3) Înaintarea acțiunii în regres împotriva funcționarului public se efectuează în conformitate cu prevederile art.33 din Legea contenciosului administrativ nr.793-XIV din 10 februarie 2000.”.

**Art. IV.** - Articolul 23 din Legea nr.199 din 16 iulie 2010 cu privire la statutul persoanelor cu funcții de demnitate publică (Monitorul Oficial al Republicii Moldova, 2010, nr.194–196, art.637), cu modificările ulterioare, se completează cu alineatele (5), (6) și (7) cu următorul cuprins:

 ,,(5) Răspunderea demnitarului survine ca urmare a acțiunii în regres înaintate împotriva demnitarului vinovat de emiterea actului administrativ declarat ilegal prin hotărîrea instanței de contencios administrativ și/sau vinovat de neexecutarea hotărîrii instanței de contencios administrativ, dacă faptele sale au adus prejudicii care au fost plătite de către autoritatea publică.

 (6) Ministerul Justiției înaintează acțiunile în regres, în cazurile indicate la alin.(5) dacă cel vinovat este însuși demnitarul – conducător al autorității publice.

 (7) Sumele încasate ca efect al acțiunii în regres se varsă la bugetul de stat.”.

**Art. V.** – (1) Prezenta lege intră în vigoare în termen de 3 luni de la data publicării.

(2) Guvernul, în termen de 3 luni de la data publicării:

– va prezenta Parlamentului propuneri pentru aducerea legislației în concordanță cu prezenta lege;

– va aduce actele sale normative în concordanță cu prezenta lege.

**PREȘEDINTELE PARLAMENTULUI**

**Nota informativă**

**la proiectul Legii pentru modificarea şi completarea unor acte legislative**

|  |
| --- |
| 1. **Condițiile ce au impus elaborarea proiectului şi finalitățile urmărite**
 |
| În eforturile sale de a construi un stat de drept modern și fără de corupție, Republica Moldova a semnat/ratificat un șir impunător de tratate internaționale consacrate prevenției și combaterii acestui flagel. Republica Moldova este membru al Grupului de State contra Corupției (GRECO), face parte dintr-un șir de inițiative regionale în domeniul combaterii corupției, a beneficiat și continuă să beneficieze de proiecte importante de asistență externă orientate spre consolidarea capacităților instituționale în combaterea corupției.Odată cu ratificarea Convenției civile privind corupția prin Legea nr.542-XV din 19.12.2003, țara noastră și-a asumat îndeplinirea unor angajamente și măsuri la nivel național, inclusiv replicarea principiilor și prevederilor convenției în legislația națională și asigurarea unei aplicări practice eficiente.Drept rezultat al analizei cadrului normativ al Republicii Moldova din perspectiva compatibilității cu prevederile Convenției civile privind corupția, în mare parte, s-a constat, că legislația națională este conformă prevederilor Convenției. Totodată, au fost atestate unele carențe în Legea cu privire la prevenirea și combaterea corupției nr.90-XVI din 25.04.2008[[1]](#footnote-1), precum și alte acte legislative adiacente.Prezentul proiect de lege vine să elimine aceste inadvertențe și să contribuie la impulsionarea procesului de aplicare a măsurilor restaurative în cauzele de corupție. **Scopul proiectului de lege** este orientat spre remedierea cadrului legislativ în favoarea persoanelor care au suferit prejudicii rezultînd dintr-un act de corupție, pentru a le permite să-și apere drepturile și interesele garantate prin tratatele internaționale la care Republica Moldova face parte, inclusiv posibilitatea de a obține despăgubiri.  |
| **2. Principalele prevederi ale proiectului şi evidențierea elementelor noi** |
| 1. **Modificările propuse în Legea nr. 90-XVI din 25.04.2008 cu privire la prevenirea și combaterea corupției se referă la prevederile în vigoare care:**
* ***Problema:*** limitează dreptul persoanelor de a solicita recuperarea prejudiciului doar în condițiile Codului civil, fără a face referire însă la posibilitatea pornirii unei acțiuni civile în condițiile reglementate de Codul de procedură penală.

***Esența modificării/soluției propuse***: Pentru a remedia aceasta carență, proiectul propune ca în art. 23/1 al Legii 90/2008 să se facă precizarea că persoana are dreptul la repararea prejudiciului, inclusiv în condițiile stabilite de Codul de procedură penală; * ***Problema:*** enumeră limitativ faptele prevăzute de Codul penal urmare a cărora persoana prejudiciată ar obține dreptul la reparare: art. 256, 324, 325, 327, 332, 333, 334, 335. În același timp, s-a omis faptul că Codul contravențional, la fel, garantează victimei dreptul la repararea prejudiciului și a cheltuielilor suportate în procesul contravențional în ordinea procedurii civile, cu excepția cazurilor cînd nu există divergențe asupra întinderii acestora.

***Esența modificării/soluției propuse***: se propune modificarea prevederilor Legii 90/2008 astfel, încît să fie acoperite toate faptele de comportament corupțional: atît infracțiunile, cît și contravențiile;* ***Problema:*** nu specifică natura prejudiciului care poate fi revendicat de către victimele unui act de corupție: doar patrimonial sau și nepatrimonial.

***Esența modificării/soluției propuse***: Pentru a oferi mai multă certitudine prevederilor se propune specificarea naturii prejudiciului: material și sau moral;* ***Problema:*** nu sunt suficient de clare normele referitoare la anulabilitatea contractelor,

***Esența modificării/soluției propuse***: alin. (2) din art. 23 al Legii nr. 90/2008 se propune în următoarea redacție: „(2) Deciziile adoptate, contractele încheiate, alte acțiuni sau orice clauză a unei convenții, ale căror obiect sau cauză constituie un act de corupție sînt nule.”. Iar în alin. (3) din art. 23 din Legea nr. 90/2008 cuvîntul „rezilierea” se completează cu cuvîntul „anularea”.1. **Modificările la Legea contenciosului administrativ, nr. 793 din 10 februarie 2000:**

Actele administrative sunt supuse controlului legalității pe calea contenciosului administrativ, iar hotărîrile judecătorești emise cu privire la aceste acte administrative au un caracter obligatoriu. Or, neexecutarea hotărîrilor judecătorești privind anularea actelor administrative viciate de ilegalitate sau de acte de corupție fac doar să perpetueze starea de coruptibilitate în cadrul autorităților publice, Propunerile formulate la Legea contenciosului administrativ sunt chemate să responsabilizeze conducătorii autorităților publice în partea ce ține de responsabilizarea personală a funcționarilor culpabili, iar în cazul în care aceasta se referă la însăși conducătorii instituțiilor sau autorităților sarcina monitorizării executorii hotărîrilor judecătorești urmează să-i revină Ministerului Justiției. Opinăm că asigurarea funcționării sistemului administrativ și a activităților administrativ în strictă conformitate cu prevederile legii reprezintă o prioritate și un principiu fundamental pentru existența statului de drept, care trebuie respectat la toate nivele administrației publice. Or, drepturile și interesele cetățenilor sunt valoroase într-un sistem democratic, bazat pe funcționalitatea și respectul legii.  |
| **3. Fundamentarea economico-financiară**  |
| Implementarea proiectului legii nu presupune cheltuieli suplimentare din bugetul public.Dimpotrivă, aplicarea eficientă a instrumentului acțiunii de regres împotriva funcționarilor culpabili, precum și asigurarea procedurilor eficiente de declarare a nulității contractelor încheiate sub imperiul unui act de corupție sunt de natură să contribuie la returnarea mijloacelor deturnate de către funcționarii culpabili, inclusiv de infracțiuni de corupție. |
| **4. Impactul proiectului**  |
| Proiectul legii va contribui la implementarea efectivă a respectarea angajamentelor internaționale asumate de Republica Moldova o dată cu ratificarea tratatelor internaționale menționate în textul notei informative.Prin urmare, scopul proiectului de lege este orientat spre remedierea cadrului legislativ în favoarea persoanelor care au suferit prejudicii rezultînd dintr-un act de corupție, pentru a le permite să-și apere drepturile și interesele garantate prin tratatele internaționale la care Republica Moldova face parte, inclusiv posibilitatea de a obține despăgubiri. |

1. A se vedea în acest sens Studiul CAPC privind privind gradul de transpunere in legislatia nationala a Conventiei civile a Consiliului Europei privind corupţia. Noi soluţii şi abordări pentru combaterea corupţiei <http://capc.md/docs/STUDIU_versiune_01.12.2014.doc> [↑](#footnote-ref-1)